b'\n_START_ARTICLE_\nNetopir (opereta)\n_START_PARAGRAPH_\nNetopir (nem\xc5\xa1ko Die Fledermaus) je opereta v treh dejanjih Johanna Strau\xc3\x9fa ml.. Libreto sta po vaudevilleu Reveillon Meilhaca in Halevyja napisala K. Haffner in R. Genee. Francosko besedilo sta predelala za dunajski okus. Tako je Strauss po spletu okoli\xc5\xa1\xc4\x8din pri\xc5\xa1el do najbolj\xc5\xa1ih Offenbachovih sodelavcev. Zato se je z vso vnemo lotil dela, niti svoje hi\xc5\xa1e ni ve\xc4\x8d zapu\xc2\xadstil. Partituro je kon\xc4\x8dal v \xc5\xa1estih tednih, v dvain\xc5\xa1tiridesetih no\xc4\x8deh. Zadnje takte je zaklju\xc4\x8dil na silvestrovo leta 1873. Krstna predstava je bila 5. aprila 1874 v Theater an der Wien na Dunaju pod skladateljskim vodstvom. _NEWLINE_Strauss je z Netopirjem dvignil opereto do glasbene komedije. _NEWLINE_Opereta je bila ve\xc4\x8dkrat na sporedu ljubljanske in mariborske Opere.\n_START_SECTION_\nPrvo dejanje\n_START_PARAGRAPH_\nAdela bere sestrino pismo, ko zasli\xc5\xa1i glas obo\xc5\xbeevalca njene gospodarice Rozalinde. V tem skozi vrata privihra Rozalinda. Adela je v pismu prebrala, da je zve\xc4\x8der ples, na katerega je povabljena. Svojo gospodarico prosi za prosto popoldne, a je zavrnjena. Skozi okno nepri\xc4\x8dakovano vstopi Alfred. Rozalinda se mu ne more upreti, a ga na\xc5\xbeene, ker zasli\xc5\xa1i prihajajo\xc4\x8de korake. Pred odhodom ji Alfred obljubi, da se bo zve\xc4\x8der spet vrnil. _NEWLINE_V sobo vstopi poklapan Rozalindin mo\xc5\xbe Eisenstein, spremlja ga njegov odvetnik. Eisenstein se z njim spre, saj so mu na sodi\xc5\xa1\xc4\x8du zvi\xc5\xa1ali kazen na osem dni. Eisensteinu se pridru\xc5\xbei \xc5\xa1e dr. Falke. Ta mu predlaga, naj gre v zapor naslednje jutro, nocoj pa naj se mu pridru\xc5\xbei na zabavi pri Orlovskem. Zamisel mu ugaja. Pred odhodom na zabavo se zla\xc5\xbee soprogi, da gre v zapor. To se ji zdi nenavadno, saj se oblekel zelo elegantno, a mu vseeno verjame. Ko odide, pokli\xc4\x8de k sebi Adelo ter ji dovoli ve\xc4\x8derni izhod. Spletkarski Falke, ki je v Idinem imenu sam napisal pismo Adeli, svetuje Rozalindi, naj se oble\xc4\x8de v mad\xc5\xbearsko grofico, pride na zabavo in spozna, kak\xc5\xa1en je njen mo\xc5\xbe v resnici. Pride Alfred, ki si oble\xc4\x8de gospodarjevo doma\xc4\x8do haljo in se vede kot gospod. V tem trenutku se pojavi direktor zapora Frank, ki pravi, da je pri\xc5\xa1el po Eisensteina. Ko zagleda Alfreda, oble\xc4\x8denega kot gospodarja, ga odvede na postajo.\n_START_SECTION_\nDrugo dejanje\n_START_PARAGRAPH_\nSestri na zabavi ugotovita, da pisma, ki ga je prejela Adela, ni napisala Ida. Falke Orlovskemu pojasni, da je pripravil prav posebno potegav\xc5\xa1\xc4\x8dino, ki jo imenuje Netopirjevo ma\xc5\xa1\xc4\x8devanje. Takoj zatem mu Adelo predstavi kot Olgo, \xc4\x8deprav mu pojasni, da je v resnici Eisensteinova sobarica. Skozi vrata vstopajo\xc4\x8dega direktorja zapora Franka pa Falke predstavi kot viteza Chargrina. Zabavi se kasneje pridru\xc5\xbei \xc5\xa1e Rozalinda, preoble\xc4\x8dena v mad\xc5\xbearsko grofico. Eisensteinu je takoj v\xc5\xa1e\xc4\x8d in jo posku\xc5\xa1a zapeljati s svojo urico, s katero je pridobil \xc5\xbee ve\xc4\x8d deklet. Izku\xc5\xa1ena \xc5\xbeena mu jo kmalu izmakne. Zabava je na vi\xc5\xa1ku, vsi ple\xc5\xa1ejo in pijejo. Eisenstein zbrani dru\xc5\xbebi pove, kako se je po pustni zabavi po\xc5\xa1alil na Falkejev ra\xc4\x8dun. Falke je bil zelo pijan in Eisenstein ga je takega pustil v gozdu. Zjutraj je moral v netopirja preoble\xc4\x8deni reve\xc5\xbe pe\xc5\xa1a\xc4\x8diti celo pot do doma in bil ob tem dele\xc5\xbeen posmeha. Od takrat se ga je prijel vzdevek Netopir.\n_START_SECTION_\nTretje dejanje\n_START_PARAGRAPH_\nV uradu se paznik Frosch prereka z Alfredom, ker mu gre njegovo petje \xc5\xbee po\xc5\xa1teno na \xc5\xbeivce. Prepir ustavi Frank, ki nato na svojem stolu malo zadrema. V urad prideta Adela in Ida in direktorja prosita za denarno pomo\xc4\x8d pri \xc5\xa1olanju petja in igre. Adela mu razkrije, da je v resnici sobarica pri Eisensteinu. Frosch naznani Eisensteinov prihod, Frank dekleti hitro skrije v eno od prostih celic. Ko Eisenstein Franku razkrije svoje pravo ime, ta ne more verjeti, saj ga je v\xc4\x8deraj lastnoro\xc4\x8dno zaprl v celico. Einstein \xc5\xbeeli videti svojega dvojnika. Pojavi se njegov odvetnik, s katerim si zamenjata obla\xc4\x8dila in tako lahko vidi svojega varovanca. Takrat pride v zapor tudi Rozalinda. Eisenstein kot odvetnik nekaj \xc4\x8dasa zasli\xc5\xa1uje \xc5\xbeeno in Alfreda, ko se jima kon\xc4\x8dno razkrije. Ogor\xc4\x8dena Rozalinda mu pred nos pomoli njegovo uro, ki mu jo je skrivaj vzela na zabavi. Frosch iz celice izpusti Adelo in Ido, Falke pa v urad privede Orlovskega in ostalo dru\xc5\xa1\xc4\x8dino. Na koncu se Eisenstein in Rozalinda pobotata, Orlovski Adeli obljubi denarno podporo. Vsi skupaj nazdravijo s \xc5\xa1ampanjcem.'